
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595




Р Е Ш Е Н И Е  
№  РС-753-22-115


Днес, 30.11.2022 г. в град София, Комисията за противодействие на корупцията и за отнемане на незаконно придобитото имущество, в състав:

Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:


Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-281 от 06.10.2022 г. по сигнал с вх. № ЦУ01/С-753/23.09.2022 г. на Комисията за противодействие на корупцията и за отнемане на незаконно придобитото имущество (КПКОНПИ). 
Производството е образувано срещу Стефан Якимов – общински съветник и председател на Общински съвет Б.
По същество в сигнала се твърди, че на заседание на Общински съвет Б., проведено на 19.12.2022 г., Стефан Якимов е взел участие в обсъждането и гласуването на решение изцяло в негов материален интерес. Касае се за Решение № 19/19.12.2022 г. на Общински съвет Б., с което е определено възнагражданието на Якимов, в качеството му на председател на същия. Сигналоподателят посочва, че гласът на Якимов е осигурил необходимото за приемане на съответното решение мнозинство.
          Към сигнала не са приложени доказателства.
          С оглед изнесените в него твърдения, Комисията е събрала следните доказателства: с писмо с вх. № ЦУ01-10340#2/14.11.2022 г. от председателя на Постоянната комисия „Предотвратяване и установяване конфликт на интереси“ при Общински съвет Б. са приложени заверено копие от клетвен лист от 05.11.2019 г. на Стефан Якимов, препис от Решение № 1 от 05.11.2019 г. на Общински съвет Б. за избор на председател, препис от Протокол № 4/19.12.2019 г. от проведено заседание на Общински съвет Б., ведно с приетите в резултат от него решения и списъци с поименно гласуване на общинските съветници. 

След като обсъди събраните в хода на административното производство доказателства, Комисията установи следното от фактическа страна:

Сигналът е подаден от физическо лице с посочени три имена, адрес и телефон за връзка, и е подписан от сигналоподателя.
Стефан Якимов е избран за общински съветник в Общински съвет Б., мандат 2019 – 2023 г., видно от клетвен лист от 05.11.2019 г. От Решение № 1/05.11.2019 г. се установи, че на проведено на 05.11.2019 г. заседание на Общински съвет Б., същият е избран за председател на общинския съвет.
С Решение № 19/19.12.2022 г., по Протокол № 4 от 19.12.2019 г., Общински съвет Б. определя размера на възнаграждението на Якимов в качеството му на председателстващ същия.
От приложен по преписката списък на Общински съвет Б. за поименно гласуване към Решение № 19/19.12.2019 г., по Протокол № 4 от 19.12.2019 г., се установи, че от общо 13 на брой общински съветници – шестима гласуват  „въздържал се“, а седем от съветниците гласуват „за“, сред последните е и Стефан Якимов.

Въз основа на така изяснената фактическа обстановка, Комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията, или задълженията му по служба, както и упражнено властническо правомощие, повлияно от частния интерес.
Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на общински съветник и председател на Общински съвет Б., Стефан Якимов е лице, заемащо висша публична длъжност по смисъла на чл. 6, ал. 1, т. 32 от ЗПКОНПИ и компетентна да се произнесе досежно наличието или липсата на конфликт на интереси по отношение на него е КПКОНПИ.  
Съгласно разпоредбата на чл. 33, ал. 1, т. 3 от Закона за местното самоуправление и местната администрация (ЗМСМА), общинският съветник има право да участва в обсъждането и решаването на всички въпроси от компетентността на съвета. Съгласно разпоредбата на чл. 21, ал. 1, т. 6 от ЗМСМА, общинският съвет приема и изменя годишния бюджет на общината, включително и показателите по чл. 45, ал. 1, т. 2 от Закона за публичните финанси по отношение на районите, кметствата и населените места с кметски наместници, с изключение на тези, които са определени като второстепенни разпоредители с бюджет по реда на чл. 11, ал. 10 от Закона за публичните финанси, осъществява контрол и приема отчета за изпълнението му.
Като е гласувал „за“ приемане на Решение № 19/19.12.2019 г., по Протокол № 4 от 19.12.2019 г. на Общински съвет Б., с което е определен размерът на възнаграждението на Стефан Якимов в качеството му на председател на съвета, Якимов, в качеството си на общински съветник, е упражнил правомощията си, произтичащи от разпоредбата на чл. 33, ал. 1, т. 3 от ЗМСМА. 
С разпоредбата на чл. 37, ал. 2 от ЗМСМА, обн. в ДВ, бр. 70 от 2020 г., в сила от 07.08.2020 г., законодателят изрично регламентира, че за общинския съветник, включително за председателя на общинския съвет, не е налице конфликт на интереси при участие в подготовката, обсъждането и приемането на бюджета на общината, както и на възнаграждението на кметове, на председателя на общинския съвет и на общинските съветници.
Горното е основание Комисията да приеме, че при упражняване на правомощията си по служба, свързани с приемането на Решение № 19/19.12.2019 г., по отношение на Стефан Якимов, в качеството му на общински съветник и председател на Общински съвет Б., не е налице нарушение по чл. 52 от ЗПКОНПИ.
           Предвид изложеното, Комисията за противодействие на корупцията и за отнемане на незаконно придобитото имущество, на основание чл. 74, ал. 1 и ал. 2 от ЗПКОНПИ във връзка с чл. 37, ал. 2 от ЗМСМА,


Р Е Ш И:

НЕ УСТАНОВЯВА конфликт на интереси по отношение на Стефан Якимов, ЕГН **********, общински съветник и председател на Общински съвет Б., а в това си качество - лице, заемащо висша публична длъжност по смисъла на чл. 6, ал. 1, т. 32 от ЗПКОНПИ, за това, че на заседания на Общински съвет Б., проведени на 19.12.2019 г. е гласувал „за“ приемане на Решение № 19/19.12.2019 г., с което е определен размерът на възнаграждението му в качеството му на председател на общинския съвет.
Препис от решението да се изпрати на Окръжна прокуратура – П., с оглед преценка за реализиране на правомощията по чл. 76, ал. 2 от ЗПКОНПИ.


КОМИСИЯ:

ЗАМЕСТНИК - ПРЕДСЕДАТЕЛ:………/П/……....…/АНТОН СЛАВЧЕВ/

ЧЛЕН:……………………/П/………..…............./АНТОАНЕТА ЦОНКОВА/

ЧЛЕН:………………….../П/………....………...………../ПЛАМЕН ЙОЦОВ/

ЧЛЕН:……………………/П/………............................/СИЛВИЯ КЪДРЕВА/

